remissie van eenen dootslage
philips byder gracien goids ertshertoge van oistryck
hertoge van bourgoingnen van lotharingen van brabant van stier van
karenten van cram van limburg van luxemburg ende van gelre
grave van vlaenderen van habspurg van thirol van
firette van kieburgh van artois van bourgoingnien palsgreve
van henegouwe van hollant van zeelant van namen
ende van zutphen mercgreve des heylichs roemschen
rycs ende van borgauw lantgreve in elsaten
heere van vrieslant van opter windisch$$ van
portenauw van salms ende van mechelen doen te
wetene allen iegenwoirdigen ende toecommenden dat
wy ontfaen hebben die oitmoedige supplicatie
van willem hendricx willem aertssone alias den velat#
arm schamel lantgeselle wonende te bale in onsen
lande van brabant belast met wyve ende vele
cleyne kinderen inhoudende hoe dat omtrent achtien
maenden mach geleden zyn hy suppliant comende
om thuys waert te gaene vp eenen dyck tusschen
mole ende bale voirs. int geselscap van
willem nys lambrecht zwynen ghysbrecht
de brouchuyer gheryt zwynen hendrick willek#
doude ende hendrick willekens de jonge claech#
tot henrick willekens doude vader des voirs.
hendrick willekens de jonge sonder eenen arch
te peynsen oft te duncken seggende heyndrick
de leste reyse dat ic met v ende ander geselscap
dranck te gheele twelc leden was een half
jaer oft daer omtrent heyne delyen teech my
groot ongelyc om ende die woirden die hy
my aldaer seyde sal hy noch in zyn lyf eten al
waert over zeven jaer dwelck hoerende de
voirs. hendrick willekens de jonge hoe wel hy
int voirs. geselscap te gheele niet geweest en
hadde ende dat die sake hem noch zynen voirs. vader
egheenssins aen en ghynck seyde tot den voirs. suppliant
ic wille heyne delyen verantwerdden ende omme
die woirden moet ghy een boeve sterven oft sulcke
woirden in substancien hem slaende terstont zwaerlyken
met eenen stalen boge ende dat meer es ziende dat
de selve suppliant goedertiere was ende hem nyet en begheerde
te verweeren sprack tot hem suppliant seere versmadelycken
ende seyde ghy moet wel een boeve ende een $$$ zyn
want ghy en soudt my niet dorren nederslaen
ten welcken de voirs. suppliant antwoirdde wederomme
dese woirden oft der gelycken heyndic al laeghdi
voere my en sliept ic en soude v niet willen noch
begheeren te slaene ende dat hoerende de voirs.
hendrick willekens track een lanck mes vuyt zynder
scheede ende lyep vp den voirs. suppliant hem hauwende
ende slaende ende maeckende sulck remoer dat nyemande
van zynen voirs. geselscape en dorsten int gescheyt
gaen ende in sulcker wys dat de voirs. suppliant hem
nergens en wist te bekeeren maer om syn lyf te
salveren alsoe hem van nooden was gheen geweer
over hem hebbende daen eenen opsteker oft brootmesken
meenende hem tontdoene vanden voirs. hendrick track
tselve brootmesken metten welcken hy stack ende
geraecte onnoeselic den voirs. hendrick willekens de
jonge omtrent zyne schouder van welcke steke
de selve hendrick termineerde corts dair naer
van live ter doot ende soe wel dat tselve fayt
ende ongeval den selven suppliant zoe leet es ende dat
hy partye dair of gesoent ende beteringe dair
gedaen heeft nyet min hy heeft hem ter causen
van desen ontsiende rigeur van justicien geabsenteert
vuyt onsen landen ende heerlicheyden ende en soude
dair inne nyet dorren wedercomen mair es
geschapen dair vuyt te blivene ende zyn leven te
eynden in anderen vrempden landen in groiter
aermoede ende ket$$chede werdde hem hier
op nyet voorsien van onse gracie omme de
welcke gemerct tgene dat voirs. es ende dat
hy oic altyts van goeder fame geruchte ende
eerbare conversatie geweest es zonder oyt
geachterhaelt oft verwonnen geweest te
hebbene van enigen anderen quaden oft vilainen
sticke also hy seeght hy ons zeer oitmoedelicken
versocht ende gebeden heeft soe eest dat
wy de saken voorscreven overgemerct medelyden
ende compassie hebbende vp den voirnoemde willem
hendrics willem aertszone suppliant ende willende hem
in dit stuck gracie ende genade prefereren ende
vorderen voor strangheyt van justicien zunderlinge #
eeren ende weerdicheyt vander heyliger passie
ende lyden die onse heere god leet voor ons all#
op sulcken dach als huyden es wy hebben den selven
suppliant genegen wesende tot zyn voirs. bede ende
supplicatie inden gevalle als boven vergheven
quytgescholden ende geremitteert ende vuyt onser
zunderlinge gracie $$$ en rechter wetentheyt
vergheven schelden quyte ende remitteren mits desen
onsen brieve tfeyt ende dootslach boven verhaelt
mitsgaders alle peynen ende verbuerten corporelle
criminelle ende civile dair inne hy ter causen van
dien mits datter aen cleven mach misdaen ende
gevallen mach wesen iegens ons ende justicie
ende hebben hem als van desen wedergestelt
ende gerestitueert wederstellen ende restitueren
tot zynder goeder fame ende name tot onsen voirs.
landen ende heerlicheyden ende tot zyne ongeconfisquerde
goeden vp dat hy enige heeft al also hy was eer
den voirs. dootslach geschiede imponerende
ende stellende hier op een eeuwich geswych ende silencie
onsen procureur generael ende allen anderen onsen
justicieren ende officieren wie zy zyn satisfactie ende
beteringe gedaen eerst ende alvooren byden voirnoemde
suppliant der partye geinteresseert in dien die noch
nyet gedaen en es ende enige dair toe dient civilicken
alleenlic ontbieden dair om ende bevelen onsen lieven
ende getrouwen die cancellier ende luyden van onsen
raide in brabant dat voer hemluden geroepen die ghene
dien behoiren geroepen te zyne zy procederen wel ende
getruwelic ter verifficatie ende interinemente van
desen iegewoirden brieven ende dat gedaen zynde zy
onsen drosset van brabant mercgreve van antwerpen
meyer van loeven ende alle andere onse officieren justicieren
ende officieren dient aengaen mach ende elcken van henluden
doen laten ende gedoegen den voirnoemde suppliant van
dese onse iegewoirdige gracie remissie quytscheldinge
ende vergiffenisse ende van allen den inhoudene van
desen vulcomelic rustelic ende vredelic genyeten
ende gebruycken sonder hem te doene oft te
gedoegen gedaen te zyne nv noch in toecomende
tyden in live noch in goede enich hynder stoot oft letsel oft moeynisse
ter contrarien mair by alsoe zyn lyf of enige
van zyne voirs. ongeconfisqueerde goeden dair omme
gevangen gearresteert becommert oft belet waeren
dat zy die stellen ofte doen stellen terstont ende
sonder vertreck tot geheelder slakenisse ende
delivrantie want ons alsoe belieft gedaen te
zyne ende ten eynde dat dit goet vast ende
gestade blyve tot eeuwigen dagen soe hebben
wy onsen segel hier aen doen hangen behoudelick
in anderen dingen onse recht ende eenen yegelycken
des zyns in allen gegeven in onse stede van
mechelen op den heyligen vr$dach xxven in
maerte int jaer ons heeren duysent vyfhondert
ende een aldus gescreven opte plycke by
mynen heer den ertshertoge myn heere de grave
van nassouwe stadhouder generael die heer
van beerssel ende andere iegewoirdich ende
geteykent haneton
die collatie van desen copie is gedaen
ende bevonden accorderende metten
originaele bezegelden brieve by
my